FI Euroopan unionin virallinen lehti CE 78/134

(2004/C 78 E/0136)

KIRJALLINEN KYSYMYS P-2606/03

esittäjä(t): Armin Laschet (PPE-DE) komissiolle

(14. elokuuta 2003)

Aihe: Saksan liittotasavaltaa vastaan rajat ylittävän Avantis-elinkeinoalueen perusteella käynnistetyn sopimusrikkomusmenettelyn keskeyttäminen

Saksan liittotasavaltaa vastaan käynnistettiin 1997 ja 2002 sopimusrikkomusmenettely, koska Aachen—Heerleniin perustettavan rajat ylittävän Avantis-elinkeinoalueen katsottiin rikkovan luontotyyppien sekä luonnonvaraisen eläimistön ja kasviston suojelusta annettua direktiiviä (etenkin eurooppalaisen hamsterin yhteydessä). Menettely on nyt keskeytetty.

Mikä sai komission keskeyttämään menettelyn?

Margot Wallströmin komission puolesta antama vastaus

(12. syyskuuta 2003)

Saksaa vastaan on käynnistetty rikkomista koskeva menettely, joka koskee Aachenin (Saksa) ja Heerlenin (Alankomaat) lähellä sijaitsevaa rajat ylittävää Avantis-elinkeinoaluetta. Hankkeelle annettiin lupa vuonna 1998, ja se on toteutettu osittain. Samalla on tuhottu luontotyyppidirektiivin (1) 12 artiklan mukaiseen suojelujärjestelmään kuuluvan lajin, eurooppalaisen hamsterin (Cricetus cricetus), lisääntymispaikkoja.

Luontotyyppidirektiivin 16 artiklan mukaan hamsterin lisääntymispaikkojen hävittäminen voidaan sallia vain, jollei muuta tyydyttävää ratkaisua ole ja jollei poikkeus haittaa kyseisen lajin kantojen suotuisan suojelun tason säilyttämistä niiden luontaisella levinneisyysalueella. Tällainen poikkeus on mahdollinen vain direktiivissä luetelluista erityisistä syistä, muun muassa erittäin tärkeän yleisen edun kannalta pakottavista syistä, mukaan lukien sosiaaliset ja taloudelliset syyt (16 artiklan 1 kohdan c alakohta).

Saksan hallitus ja komissio eivät ole samaa mieltä siitä, täyttyivätkö kaikki luontotyyppidirektiivin 16 artiklan mukaisen poikkeuksen edellytykset, kun hankkeelle myönnettiin lupa.

Saksa ilmoitti kuitenkin komissiolle korvaavista toimenpiteistä, joita Aachenin kaupunki oli toteuttanut asianomaisen alueen läheisyydessä, ja viisivuotisesta hamsterin lajisuojelusuunnitelmasta Nordrhein-Westfalenin alueella. Suunnitelma sisältää maanviljelijöiden kanssa tehtäviä maanhoitosopimuksia, jotka koskevat maatalousmaan ekologisen laadun parantamista hamsterikantojen lisäämiseksi. Ohjelman kokonaiskustannukset ovat 1,28 miljoonaa euroa (225 000 euroa vuodessa). Hamsterien kannalta suotuisasti hoidettua maatalousmaata laajennetaan noin 200 hehtaaria vuodessa. Maanviljelijöiden vuotuiset korvaukset ovat noin 1 000 euroa hehtaaria kohti. Yhteisön rahoitusta haetaan maaseudun kehittämisohjelmista. Tämän ohjelman lisäksi Nordrhein-Westfalenin osavaltio osallistuu Alankomaiden ja Saksan kokeiluhankkeeseen, jossa eurooppalainen hamsteri pyritään palauttamaan alueille, joilta kanta on äskettäin kadonnut. Toimenpiteitä seurataan jatkuvasti, ja komissiolle toimitetaan asiasta kertomuksia.

Komissio tarkastelee ehdotettuja korvaustoimenpiteitä ja lajisuojelusuunnitelmaa sekä Saksan ja Alankomaiden ennallistamistoimenpiteitä osana toimenpidepakettia, joka koskee eurooppalaisen hamsterin suojelemista ja elvyttämistä Nordrhein-Westfalenissa. Toimenpiteillä kompensoidaan uuden elinkeinoalueen kielteinen vaikutus paikallistasolla. Koska rikkomista koskevan menettelyn jatkaminen ei todennäköisesti toisi lisäarvoa hamsterin suojelun kannalta, komissio päätti keskeyttää menettelyn 9. heinäkuuta 2003.

Päätös perustui asiaa koskeviin erityisolosuhteisiin eikä sitä saisi pitää ennakkotapauksena, joka mahdollistaa luontotyyppidirektiivin 12 ja 16 artiklan kiertämisen. Komissio olettaa, että näitä säännöksiä noudatetaan täysimääräisesti kaikissa muissa tapauksissa.

(1) Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992).